Tryggingastofnun braut á rétti öryrkja með því að skerða sérstaka uppbót á lífeyri konu því hún hafði búið erlendis um skeið. Hæstiréttur felldi dóm þessa efnis í gær. Formaður Öryrkjabandalagsins skorar á ríkisstjórnina að greiða öryrkjum uppbótina til baka aftur til ársins 2009.
Konan stefndi Tryggingastofnun þar sem stofnunin skerti sérstaka uppbót sem konan fékk á lífeyri vegna framfærslu. Sú uppbót var hugsuð til að bæta stöðu þeirra sem gátu ekki framfleytt sér að öðrum kosti. Tryggingastofnun taldi hins vegar að þar sem konan hefði tvívegis búið erlendis mætti skerða bætur hennar sem því nemur. Þá afstöðu byggði stofnunin á reglugerð sem skorti hins vegar heimild í lögum.
Þuríður Harpa Sigurðardóttir er formaður öryrkjabandalagsins
Hún segir þetta þýða að þúsundir öryrkja eigi nú ógreiddar upphæðir inni.
